Michelle Botes kry haar eie haarkleur!
JY LEES NOU Michelle Botes kry haar eie haarkleur!
Michelle Botes vertel dat haar hare nog altyd gehelp het om 'n storie te vertel: in Konings was sy blond om Santie te speel, in Arende die donkerkop eilandmeisie Princess en in Isidingo die vurige rooikop Cherel.
"Jou hare vertel 'n storie, dis 'n baie emosionele ding," sê Michelle.
"As jy flirt, vat jy daaraan. As jy deur 'n egskeiding gaan of na verandering soek, is dit die eerste plek waar jy dink om 'n verandering te maak – gewoonlik sny vroue hul hare en mans laat dit (en hul baarde!) groei."
Sy vertel dat haar karakter in Binnelanders (waar sy tans 'n vaste kontrak het) onlangs kanker gehad het en ook hiér was die uitgedunde hare deel van haar karakter se emosionele reis. Noudat Ingrid (haar karakter in Binnelanders) dié stryd oorwin het, was dit tyd om dit kop toe te vat met 'n nuwe kleur.
"Ouderdom is net soos die lewe, dis vir my 'n reis – nie iets waarvoor ek bang is nie. Wanneer die tyd kom, wil ek my hare grys dra. Ek het klaar 'n hele paar!"
Vir haar gaan die lewensreis eerder oor of jy nog 'n sin vir avontuur het: "Dit gaan oor of jy nog nuuskierig is oor die lewe; of jy nog wil deelneem en ontdek. Om nie afgestomp, hard of sinies te raak nie," glo sy.
Oor die Irresistible Berry-kleur is sy mal: "Ek hou van die vastigheid van brunet wees. Hierdie kleur het warm skakerings en net hier en daar 'n tikkie rooi," sê sy.
Dis duidelik dat sy nog glad nie haar eie sin vir avontuur verloor het nie: "Ek dink om nog iewers 'n groot verandering te maak. Ek is mal oor die natuur en ek wil meer berge sien. Ek wil rotsklim en valskerm spring. Ek wil meer speel en skryf. Ek wil Japan toe gaan en vir 10 dae in 'n woud saam met die monnike bly."